DA Den Europæiske Unions Tidende C 276/14

Offentliggørelse i henhold til artikel 18, stk. 2, i Kommissionens forordning (EF) nr. 1898/2006 af enhedsdokumentet for en oprindelsesbetegnelse eller en geografisk betegnelse, der registreres i overensstemmelse med Kommissionens forordning (EF) nr. 1107/96 efter proceduren i artikel 17 i Rådets forordning (EØF) nr. 2081/92

2013/C 276/07

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (1)

»MEL DO ALENTEJO«

EF-Nr.: PT-PDO-0117-0252-20.01.2011

BGB ( ) BOB ( X )

1. Navn

»Mel Do Alentejo«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.4 Andre produkter af animalsk oprindelse (honning)

3.2. Beskrivelse af produktet med betegnelsen i punkt 1

Produktet fremstilles af honningbien Apis mellifera (sp. Ibérica) på basis af blomsternektar fra områdets honningydende flora. Honning med den beskyttede oprindelsesbetegnelse »Mel do Alentejo« klassificeres således:

Sortshonning af: — sommerfuglelavendel (Lavandula stoechas L.) — eukalyptus (Eucalyptus spp.) — appelsintræ (Citrus spp.) — slangehoved (Echium spp.).

Honning fra flere blomstersorter.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

Der er ikke tilladt systematisk eller i overvejende grad at give bierne, der producerer honning med den beskyttede oprindelsesbetegnelse, kunstfoder.

I enkeltstående situationer, hvis der er mangel på føde eller behov for at øge bestanden, kan biavlere dog give bierne:

— en blanding af to dele honning eller hvidt sukker og en del vand.

Der må kun kunstfodres, når rammer og magasiner er taget ud af staderne og op til en uge før, de sættes i igen.

3.5. Specifikke etaper af produktionen, som skal finde sted i det afgrænsede geografiske område

Bigårdene, der fremstiller den oprindelsesbeskyttede »Mel do Alentejo«, skal ligge inden for det geografisk afgrænsede område. Biavlerne forpligter sig skriftligt til kun at deklarere honning, der kommer fra registrerede bigårde i det geografisk afgrænsede område, som omfattes af den beskyttede oprindelsesbetegnelse »Mel do Alentejo«.

3.6. Særlige regler vedrørende udskæring, rivning eller emballering osv.

»Mel do Alentejo« afsættes i beholdere af gennemsigtigt og ufarvet glas, der kan indeholde op til 1 000 gram. Honning, der afsættes til direkte konsum i hotel- og restaurationsbranchen og til virksomheder, kan sælges i individuelle hermetisk lukkede beholdere, der er fremstillet af fødevaregodkendte materialer.

3.7. Særlige mærkningsregler

På etiketterne findes logoet for den beskyttede oprindelsesbetegnelse »Mel do Alentejo« samt kontrol- og certificeringsorganets certificeringsmærke.

4. Afgrænsning af det geografiske område

Produktionsområdet for oprindelsesbeskyttet »Mel do Alentejo« består af følgende kommuner: Alandroal, Alvito, Arraiolos, Barrancos, Beja, Borba, Cuba, Estremoz, Elvas, Évora, Ferreira do Alentejo, Fronteira, Montemor-o-Novo, Mora, Moura, Mourão, Portel, Redondo, Reguengos de Monsaraz, Serpa, Sousel, Vendas Novas, Viana do Alentejo, Vidigueira og Vila Viçosa.

5. Tilknytning til det geografiske område

5.1. Det geografiske områdes egenart

I dette område, hvor geografien, plantebevoksningen og klimaforholdene er typisk for middelhavsområdet, findes der nogle ganske særlige plantesorter, som er afgørende for både mængden og kvaliteten af honningproduktionen.

Områdets typiske flora omfatter både lavendel, soløje, ærenpris, jordbærtræ, kaprifolie, tidsel, Dittrichia viscosa, brandbæger, slangehoved og anden flora, der trives i områder med korkeg og steneg, og som er meget karakteristisk for middelhavsområdet.

Ydermere udgør solsikke, eukalyptus og appelsintræ vigtige nektarkilder og bør derfor fremhæves.

Det geografiske område er uspoleret, og de mange nektarrige blomster tilføjer honningen en enestående aroma, en behagelig smag og en fin farve, der spænder fra gennemsigtig gul til ravfarvet.

Honning fra Alentejo har en farve, der er helt særlig for regionen, og forbrugerne både i og uden for Portugal foretrækker således denne lyse farve.

De små landlige bigårde har en hundredårig tradition bag sig med stærke rødder i lokale sædvaner og brug.

5.2. Produktets egenart

Honning med den beskyttede oprindelsesbetegnelse »Mel do Alentejo« har følgende fysisk-kemiske og organoleptiske egenskaber samt pollenegenskaber:

a) Fysisk-kemiske egenskaber: Frie fedtsyrer < 35 meq/kg Elektrisk ledeevne < 6,0 × 10–4 S/cm Farveskala — alle toner mellem lys gul og rav Hydroxymethylfurfural (HMF) ≤ 10 mg/kg Vandindhold < 18,5 % Askeindhold < 0,6 %.

b) Pollenegenskaber: Sortshonning Minimumsindhold af pollen fra lavendel 13 %, appelsintræ 15 % og eukalyptus og slangehoved 40 %. Honning fra flere blomstersorter Minimumsindhold på 5 % af pollen fra mindst en af følgende arter: lavendel, slangehoved, eukalyptus, timian, rosmarin, appelsintræ og tidsel.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Områdets geografiske, plantemæssige og klimatiske forhold gør det sammen med floraen, der er typisk for områder med kork- og steneg, samt solsikke, eukalyptus og appensintræ, muligt for bierne at indsamle den nektar, som giver »Mel do Alentejo« de særlige egenskaber, som beskrives i punkt 5.2.

Henvisning til offentliggørelsen af varespecifikationen

http://www.gpp.pt/Valor/DOP_IGP_ETG.html

(1) EUT L 93 af 31.3.2006, s. 12. Erstattet ved forordning (EU) nr. 1151/2012.